钦定古今图书集成/历象汇编/庶征典/第107卷 > 《礼记》 > 《郊特性》
## 钦定古今图书集成/历象汇编/庶征典/第107卷 > 《礼记》 > 《郊特性》

八蜡以记四方。四方年不顺成，八蜡不通，以谨民财
也。顺成之方，其蜡乃通，以移民也。既蜡而收，民息已。
故既蜡，君子不兴功。

〈注〉四方，方，有祭也。其方谷不熟，则不通于蜡，使民谨于用财也。移之言羡也。《诗颂丰年》曰：“为酒为醴，烝畀祖妣，以洽百礼。”此其羡之与？〈疏〉四方之内，年谷不得和顺成熟，则当方八蜡之神，不得与诸方通祭。所以然者，欲使不熟之方，万民谨慎财物也。有顺成之方，其蜡之八神，乃与诸方通祭。以蜡祭丰饶，皆醉饱酒食，使民歆羡也。〈集说〉长乐刘氏曰：“九州之诸侯，保育其民者也。各视其年之丰凶，则蜡之祭有行与不行焉，所以谨民财，不以祭祀伤其衣食也。《易》之《损》曰：‘曷之用，二簋可用享’。言凶年而约其礼也。顺谓五气时若，成谓九谷皆登，顺成之方。其蜡乃通者，以答百神，所以致丰穰之劳也。以移民也者，民底厥勤，以至京坻之积，必因祭报以燕劳之，所以劝而移之也。易其不勤以为勤，移其心也；易其不足以就有馀，移其身也。《大司徒》之职曰：‘大荒大札，则令邦国移民通财，舍禁弛力，薄征缓刑’。然则蜡之通不通，皆听命于司徒矣。”　沙随程氏曰：“圣人治神人之道，以为苟旷其职如神者

亦不敢不致罚也。然则四方年不顺成之所。“八蜡不通” 者，亦变置社稷之意，非区区为民财不足而谨之也。《唐礼》蜡祭，年不顺成，则绌其方守之神也。此古礼之存者，犹可考也。